b'\n_START_ARTICLE_\nFondet for forskning og nyskaping\n_START_PARAGRAPH_\nFondet for forskning og nyskaping, ogs\xc3\xa5 kalt Forskningsfondet, (opprettet 1. juli 1999) var fond administrert av Norges forskningsr\xc3\xa5d etter rammer satt av Stortinget og regjeringen. Fondet ble opprettet av Bondevik I-regjeringen og kirke-, utdannings- og forskningsminister Jon Lilletun for \xc3\xa5 et supplement som skal tjene forskningsform\xc3\xa5l som ikke i tilstrekkelig grad blir ivaretatt gjennom de ordin\xc3\xa6re bevilgningene over statsbudsjettet. \xc3\x89n tredel av fondet skal g\xc3\xa5 direkte til universitets- og h\xc3\xb8gskolesektoren. Resten fordeles mellom fri forskning og n\xc3\xa6ringsrettet forskning. Det var \xc3\xa5rlige innskudd i Fondet fra 1999, og i statsbudsjettet for 2011 utgjorde avkastningen fra fondet over tre milliarder i bevilgninger til forskning. Fra 1. januar 2011, var kapitalen i Fondet p\xc3\xa5 80 milliarder kroner. Kapitalen i Fondet var plassert som kontol\xc3\xa5n til staten med en rente som tilsvarer renten p\xc3\xa5 statsobligasjoner med ti \xc3\xa5rs bindingstid. 5. oktober 2011 ble det kjent at Regjeringen Stoltenberg II ved forsknings- og utdanningsminister Tora Aasland har bestemt at Fondet skal legges ned i forbindelse med statsbudsjettet for 2012.\n_START_SECTION_\nFordeling\n_START_PARAGRAPH_\nTo milliarder gikk til Norges forskningsr\xc3\xa5d, der halvparten gikk til grunnforskning og frie programmer som Fripro, og den andre halvparten til de prioriterte programmene og n\xc3\xa6ringsrettet forskning og utvikling. I underkant av 800 millioner gikk direkte til universiteter og h\xc3\xb8yskoler som basisfinansiering. Litt over 700 mill gikk \xc3\xa5rlig som kontingent til EUs rammeprogram for forskning. I tillegg gikk noen mindre summer direkte til n\xc3\xa6ringsrettet forskning og vitenskapelig utstyr.'